<classify> JENGO la tatu la abiria Terminal III katika Kiwanja cha Ndege cha Kimataifa cha Julius Nyerere JNIA, Dar es Salaam linatarajiwa kutengeneza ajira lukuki, zikiwamo 245 za moja kwa moja litakapoanza kutumika Mei mwaka huu.Aidha, maandalizi yanaendelea kufanyika kwa ajili ya matumizi ya jengo hilo la tatu ambalo litakuwa maalumu kwa abiria wa kimataifa huku jengo la pili likiwa la abiria wa ndani ya nchi. Mkurugenzi Mkuu wa Mamlaka ya Viwanja vya Ndege Tanzania TAA, Julius Ndyamukama aliliambia gazeti hili jana kwamba maombi ya kibali cha kuajiri wafanyakazi yameshapelekwa kwenye mamlaka zinazohusika.Hizo ni ajira za moja kwa moja, achilia zile za maduka, hoteli na kadhalika, alisema Ndyamukama na kufafanua kuwa wameomba kuajiri wafanyakazi watakaohudumu katika maeneo mbali mbali. Ndyamukama alisema kibali kilichotoka ni cha ajira 135. Taarifa ya utekelezaji wa mradi wa ujenzi wa jengo hilo la tatu iliyotolewa kwa Bodi ya Wakala wa Barabara Tanroads iliyofanya ziara JNIA hivi karibuni ilisema TAA inakamilisha mchakato wa kupata watoaji wa huduma mbalimbali katika jengo na mhandisi mshauri wa uendeshaji na uhamisho wa uwanja wa ndege ORAT.Vile vile taarifa ilisema TAA wameanza kujifunza kutoka kwa mkandarasi juu ya matumizi na jinsi ya kufanyia matengenezo vifaa na mifumo mbalimbali ya jengo hilo jipya. Ndyamukama alithibitishia gazeti hili kwamba mkandarasi wa mradi, BAM International anaendelea na kazi hiyo ya kutoa mafunzo. Kila mfumo ukifungwa wafanyakazi wanapewa mafunzo juu ya matumizi, alisema Ndyamukama aliyekuwa Meneja wa Tanroads Mkoa wa Dar es Salaam kabla ya uteuzi wa hivi karibuni kuwa Mkurugenzi Mkuu wa TAA.Miongoni mwa vifaa na huduma zilizo katika jengo hilo ni pamoja na mfumo wa kupokea, kuchukua na kushusha mizigo; vifaa vya ukaguzi wa abiria na mizigo; mifumo ya kupoza hewa; huduma za umeme na za kielektroniki kama vile usomaji wa tiketi, pasipoti na kamera. Alipotembelea jengo hilo hivi karibuni, Waziri Mkuu, Kassim Majaliwa aliitaka TAA ianze kukamilisha taratibu za kuanza kutumika ili mkandarasi atakapolikabidhi kwa serikali Mei 31, mwaka huu, lianze kutumika mara moja.Kuhusu matumizi ya jengo la pili linalotumika sasa lenye uwezo wa kuhudumia abiria milioni 1.5 kwa mwaka, Ndyamukama alisema mpango uliopo ni kwamba litatumika kwa ajili ya abiria wa ndani. Jengo jipya la tatu lenye uwezo wa kuhudumia abiria milioni sita kwa mwaka litakuwa ni kwa abiria wa kimataifa. Ujenzi wa jengo la pili ulikamilika mwaka 1984 na sasa limekuwa likihudumia zaidi ya abiria milioni 2.5 kwa mwaka zaidi ya uwezo wake.Wastani wa ongezeko la ukuaji wa abiria wanaotumia kiwanja ni asilimia 12.5 kwa mwaka. Ongezeko hilo ndilo chimbuko la mradi wa ujenzi wa jengo la tatu la abiria ambalo kukamilika kwake kutawezesha kiwanja kuwa kitovu cha usafiri wa anga. Gharama za mradi huu ulioanza Februari 9, 2017 ni Euro 276,779,293. Mkurugenzi wa Miradi wa Tanroads, Chrispianus Nko alisema hadi Machi Mosi mwaka huu, utekelezaji wa kazi zote za mradi wa ujenzi wa kiwanja ulifikia asilimia 96.52 na kazi zilizobakia zitakamilika Mei 31 kama ilivyopangwa.  <topic>: KITAIFA 